Khag

Un khag ("חג" in hebreo, alsi transliterate "chag"), plural khagim (חגים),  es alicun de tres festas religiose de origine agricultural in judaismo:  pascha in le mense de nisan (martio o april);  shavuot (un nomine que significa literalmente "septimanas") septe septimanas post pascha; e sukkot o scenopegia in le mense de tishrei al principio de autumno. Le parola es alsi extendite pro significar le festas judee de chanukah e purim.
Collectivemente le khagim commemora le eventos del fuga del judeos ab sclavitude in Egypto a liberation que le Torah describe: le escappata ab Egypto es commemorate per pascha; le reception del leges divin in le monte Sinai per shavuot; e le 40 annos in le deserto per sukkot. 

Le nomine khag significa pelegrinage, e es cognate con le parola arabic حَجّ‎ (hajj). In le (approximate) millennio inter le construction del templo de Salomon in Jerusalem e le destruction de su successor, le secunde templo, in le anno 70 del era commun, il esseva commun pro le judeos peregrinar al templo durante cata khag.

Le khagim dura pro un die plus in le diaspora que in Israel: pascha e sukkot ha septe dies pro judeos in Israel ma octo dies in le diaspora e shavout ha un die in Israel e duo in le diaspora. Isto es a causa del difficultate in le tempores ancian de calcular in advantia quando le novilunio que initia le mense appareria.

Le parolas "khag s'meakh" (alsi transliterate "chag s'meach"), que in hebreo significa "khag gaudiose," es usate como un salutation customari non solmente durante pascha, shavuot, e sukkot ma alsi in le festas de chanukah e purim, nonobstante que istos non es khagim in le senso le plus stricte.

Categoria:Dies feriate judee
Categoria:Judaismo
Categoria:Khagim